Document ID: 32001L0027

Komisjoni direktiiv 2001/27/EÜ,
10. aprill 2001,
millega kohandatakse tehnika arenguga nõukogu direktiivi 88/77/EMÜ liikmesriikide õigusaktide ühtlustamise kohta, mis käsitlevad meetmeid, mida võetakse sõidukite diiselmootoritest eralduvate gaasiliste ja tahkete osakeste heitmete vastu ning sõidukites kasutatavatest maagaasil või veeldatud naftagaasil töötavatest ottomootoritest eralduvate gaasiliste osakeste heitmete vastu
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 3. detsembri 1987. aasta direktiivi 88/77/EMÜ liikmesriikide õigusaktide ühtlustamise kohta, mis käsitlevad meetmeid, mida võetakse sõidukite diiselmootoritest eralduvate gaasiliste ja tahkete osakeste heitmete vastu ning sõidukites kasutatavatest maagaasil või veeldatud naftagaasil töötavatest ottomootoritest eralduvate gaasiliste osakeste heitmete vastu, [1] viimati muudetud Euroopa Parlamendi ja nõukogu direktiiviga 1999/96/EÜ, [2] eriti selle artiklit 4,
ning arvestades järgmist:
(1) Direktiiv 88/77/EMÜ on üks mitmest üksikdirektiivist tüübikinnitusmenetluse kohta, mis kehtestati nõukogu 6. veebruari 1970. aasta direktiiviga 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [3] viimati muudetud Euroopa Parlamendi ja nõukogu direktiiviga 2000/40/EÜ. [4]
(2) Direktiivis 1999/96/EÜ nähakse ette heitmetele kohaldatavad uued katsetsüklid ja ettekirjutused katkestusseadmete ja/või irratsionaalse heitmete juhtimisstrateegia kasutamise takistamiseks. Praegu on asjakohane neid nõudeid rangemaks muuta ning anda ametiasutuste käsutusse vahend, millega selgitada, kas mootorites kasutatakse tavalistes tingimustes katkestusseadmeid ja/või irratsionaalseid heitmete juhtimisstrateegiaid, et parandada mootori tööd heitmete piiramise arvel.
(3) Üldiselt on jõutud seisukohale, et gaasiküttega sõidukid võivad pakkuda õhku saastavate heitmete osas reaalset ja keskkonnasõbralikku alternatiivi diiselsõidukitele. Kuigi gaasimootorid võivad saavutada direktiiviga 1999/96/EÜ ettenähtud heitmete piirnormid, ei vasta teatud gaasimootorid oma ehituse tõttu katsetsükli kehtivuskriteeriumidele, mis puudutavad seda, kui täpselt reageerivad gaasimootorid Euroopa muutuvtsükliga katsetes (ETC) nõutud kiiruse, pöördemomendi ja võimsuse muutustele. Et gaasimootoritele ei kehtestataks konstruktsiooninõudeid tüübikinnitussüsteemi konstruktsioonivabadusfilosoofia vastaselt ning et aidata kaasa gaasiküttega sõidukite turu arengule, on asjakohane lubada ainult gaasimootoritele kehtivaid muudatusi statistiliste kriteeriumide osas, millega hinnatakse tüübikinnituskatse kõlblikkust. Tulevikus peaks gaasimootorite valmistamise tehnoloogiat uuesti analüüsima, et siis gaasimootoreid puudutavaid mööndusi kas kinnitada või neid muuta.
(4) Looduslikul gaasil töötavate mootorite katsetamiseks vajalikud etalonkütused tuleks uuesti määratleda, et turul saadaolevate eri koostisega gaaskütuste valik λ-nihketeguri (Sλ) osas oleks võimalikult lai. Vedelgaasil töötavate mootorite katsetamiseks vajalikud etalonkütused tuleks samuti uuesti läbi vaadata, et nende valik turul oleks võimalikult lai.
(5) Asjakohane oleks sisse viia tehnilisi muudatusi olemasolevatesse mõõtmise ning proovivõtumenetlustesse, et tagada etanoolil töötavatele sõidukitele ja mootoritele Euroopa tüübikinnituse andmine.
(6) Käesolevas direktiivis sätestatud meetmed on kooskõlas direktiiviga 70/156/EMÜ loodud tehnika arenguga kohandamise komitee seisukohaga,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 88/77/EMÜ lisad muudetakse vastavalt käesoleva direktiivi lisale.
Artikkel 2
1. Alates 1. oktoobrist 2001 ei või liikmesriigid:
a) keelduda diisel- või gaasimootoriga sõidukitüübile EÜ tüübikinnituse andmisest, direktiivi 70/156/EMÜ artikli 10 lõike 1 viimases taandes nimetatud dokumendi väljastamisest või siseriikliku tüübikinnituse andmisest; või
b) keelata selliste uute sõidukite registreerimist, müüki, kasutuselevõtmist või kasutamist; või
c) keelduda EÜ tüübikinnituse andmisest diisel- või gaasimootorite tüüpidele; või
d) keelata uute diisel- või gaasimootorite müümist või kasutamist,
kui direktiivi 88/77/EMÜ, viimati muudetud käesoleva direktiiviga, vastavad nõuded on rahuldatud.
2. Alates 1. oktoobrist 2001 liikmesriigid:
a) ei või anda EÜ tüübikinnitust ega väljastada direktiivi 70/156/EMÜ artikli 10 lõike 1 viimases taandes nimetatud dokumenti; ning
b) keelduvad siseriikliku tüübikinnituse andmisest
diisel- või gaasimootorite tüüpidele ning diisel- või gaasimootoritega töötavatele sõidukitüüpidele, kui direktiivi 88/77/EMÜ, muudetud käesoleva direktiiviga, nõuded pole täidetud.
3. Alates 1. oktoobrist 2001, välja arvatud sõidukite ja mootorite puhul, mida kavatsetakse eksportida kolmandatesse riikidesse, ning välja arvatud kasutuselolevate sõidukite asendusmootorite puhul, liikmesriigid:
a) peavad uute sõidukite või uute mootoritega kaasasolevaid, vastavalt direktiivi 70/156/EMÜ sätetele koostatud vastavustunnistusi kehtetuks nimetatud direktiivi artikli 7 lõike 1 kohaldamisel ning
b) keelavad uute sõidukite registreerimise, müümise, kasutuselevõtmise või kasutamise ning uute mootorite müümise ja kasutamise
nende diiselmootorite tüüpide ja diiselmootoritega töötavate sõidukitüüpide osas, mis ei vasta käesoleva direktiiviga muudetud direktiivi 88/77/EMÜ nõuetele.
4. Alates 1. oktoobrist 2003, välja arvatud sõidukite ja mootorite puhul, mida kavatsetakse eksportida kolmandatesse riikidesse, ning välja arvatud kasutuselolevate sõidukite asendusmootorite puhul, liikmesriigid:
a) peavad uute sõidukite või uute mootoritega kaasasolevaid, vastavalt direktiivi 70/156/EMÜ sätetele koostatud vastavustunnistusi nimetatud direktiivi artikli 7 lõike 1 kohaldamisel kehtetuks ning
b) keelavad uute sõidukite registreerimise, müümise, kasutuselevõtmise või kasutamise ning uute mootorite müümise ja kasutamise
nende gaasimootorite tüüpide ja gaasimootoritega töötavate sõidukitüüpide osas, mis ei vasta käesoleva direktiiviga muudetud direktiivi 88/77/EMÜ nõuetele.
5. Liikmesriigid peavad käesoleva direktiivi nõuetele vastavaks tüübikinnituse laiendamiseks ainult nende uute diiselmootorite või diiselmootoritega töötavate uute sõidukite puhul, millele on antud tüübikinnitus vastavalt direktiiviga 1999/96/EÜ muudetud direktiivi 88/77/EMÜ nõuetele. Nimetatud sõidukite osas kohaldatakse artikli 2 lõike 3 nõudeid alates 1. aprillist 2002.
Artikkel 3
1. Liikmesriigid võtavad vastu ning avaldavad käesoleva direktiivi täitmiseks vajalikud õigusnormid enne 1. oktoobrit 2001. Liikmesriigid teatavad sellest viivitamata komisjonile.
Liikmesriigid kohaldavad neid norme alates 1. oktoobrist 2001.
Kui liikmesriigid need normid vastu võtavad, lisavad nad nende normide ametliku avaldamise korral nendesse normidesse või nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.
Artikkel 4
Käesolev direktiiv jõustub kolmandal päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 10. aprill 2001

Labels: 8
15
20